গত শুক্রবার সুপ্রিম কোর্ট রায় দিয়েছে— পুরীর মন্দিরে পান্ডারাজ বা সেবায়েতদের জুলুম বন্ধ করতে হবে। ভক্তরা স্বভাবতই খুশি। মাথায় লাঠির আঘাত দিয়ে ভগবানের নামে পয়সা আদায়, কাঁহাতক সহ্য করা যায়!
কিন্তু সেবায়েত কারা, কেন তারা উপার্জনের জন্য এই পথ অবলম্বন করেন, তলিয়ে ভাবলে অনেক অজানা উত্তর উঠে আসবে।
‘সেবায়েত’ আসলে একটি বংশানুক্রমিক অধিকার। হিন্দু চার ধামের অন্যতম ধাম এই পুরীর মন্দির, বিগ্রহ রক্ষণাবেক্ষণ ও তাঁর নিত্যপূজার অধিকার বংশানুক্রমে তাঁদের উপর বর্তায়। এক অর্থে পুরীর রাজাও একজন জগন্নাথ সেবায়েত। রথযাত্রার সময়ে সোনার ঝাঁটা দিয়ে পথ পরিষ্কার করা তাঁর অন্যতম পবিত্র কর্তব্য। এর পরেই রয়েছেন প্রধান সেবায়েত। আগেকার দিনে তাঁরা ‘রাজগুরু’ পদে অভিষিক্ত হতেন। মন্দিরের সামগ্রিক পরিচালনভার বর্তায় তাঁর উপরেই। অন্য সেবায়েতদের কাজ পরিচালনা ও তদারকি তাঁর অন্যতম কর্তব্য। বর্তমানে পটযোশী মহাপাত্র এই দায়িত্ব সামলাচ্ছেন।
পুরীর মন্দিরে ত্রয়োদশ শতক থেকে এই সেবায়েতরা রয়েছেন। ‘রেকর্ডস অফ দ্য রাইটস অফ টেম্পল’ বলছে, ব্রিটিশ আমল পর্যন্ত কর্মের অধিকার অনুযায়ী ছত্রিশটি নানা শাখায় সেবায়েতরা নিযুক্ত ছিলেন। বর্তমানে তা বাড়তে বাড়তে প্রায় আড়াইশোতে দাঁড়িয়েছে।
প্রতিটি পদেই এক বা একাধিক সেবায়েতকে নিযুক্ত করা হয়। যেমন রন্ধনশালার পরিচ্ছন্নতা দেখার দায়িত্ব ‘ভিতরাচ্ছু মহাপাত্র’র। ‘দেউলা পুরোহিত’রা মন্ত্র উচ্চারণের জন্য নিয়োজিত। পুজোর নানা আচারাদি যাঁরা দেখেন, তাঁদের নাম ‘পূজাপান্ডা’। রাজার অবর্তমানে রাজদায়িত্ব পালনের জন্য রয়েছেন ‘মুদিরথ’। মন্দিরের দ্বার রক্ষার দায়িত্ব ‘প্রতিহার’দের। দেবতাদের পোষাক পরিচ্ছদ পরান যাঁরা তাঁরা ‘পোষ্পালক’। এই রকম দুই শতাধিক পদ রয়েছে। এই মুহূর্তে যিনি যে দায়িত্বে আসীন, তাঁদের পূর্বপুরুষও নিষ্ঠার সঙ্গে সেই দায়িত্ব পালন করে এসেছেন পবিত্র কর্তব্য মনে করে। সেক্ষেত্রে একজন সেবায়েত যদি দুই সন্তানের পিতা হন, তাহলে দু’জনই সেই পদের দাবিদার। এভাবে যেমন পাল্লা দিয়ে পদ বেড়েছে, তেমনই বেড়েছে পদের দাবিদারও।

এই বিষয়ে অন্যান্য খবর

প্রথম পাতা দেশ পুরীর মন্দিরে পান্ডা রাজে লাগাম! কোর্টের নির্দেশে কি শান্তিতে জগন্নাথ দর্শন
পুরীর জগন্নাথ মন্দিরে বড় বিপদ। চাবি হারিয়ে গিয়েছে কোষাগারের


কিন্তু পিতৃপুরুষ কর্তৃক অর্পিত পবিত্র কর্তব্য পালন তো হল, কিন্তু উপার্জন? তথ্য বলছে, মন্দিরের পঁচাত্তরের ওপর পদই অবৈতনিক। এই পদগুলিতে আসীন, পূর্বপুরুষের দ্বারা নিয়োজিত পান্ডারা সুতরাং এককথায় বেকার। পেট চালানোর জন্য তাঁদের নির্ভর করতে হয় ‘খেয়ি’র উপর। ‘খেয়ি’ হল জগন্নাথ মন্দিরের ভোগ। এরই এক অংশ পান সেবায়েতরা। পেট হয়তো চলে যায়। কিন্তু বাস্তবের জমিতে দাঁড়িয়ে ভাবলে শুধু পেটচুক্তিতে বেঁচে থাকা একুশ শতকের একজন মানুষের পক্ষে আদৌ সম্ভব নয়। অথচ মন্দির ছেড়ে গেলে জগন্নাথদেব রুষ্ট হতে পারেন, পিতৃআজ্ঞারও অবমাননা হয়।
ঠিক এই কারণেই পয়সা আদায়ের ‘বিকল্প’ পথ বেছে নেন সেবায়েতরা। ভালয় ভালয় আদায় না হলে জোরজুলুম। প্রতিদিন লক্ষ দর্শনার্থী, কাজেই রোজগার ভালই হয়। দর্শনার্থীরা সময়ে সময়ে তাঁদের দাঁত নখও দেখেছেন। এ হেন সময় বাধ সাধল আদালতের নয়া রায়।
গত শুক্রবার সুপ্রিম কোর্টের অবসরকালীন বেঞ্চের বিচারপতি আদর্শ কুমার গোয়েল ও বিচারপতি অশোক ভূষণ মন্দির কর্তৃপক্ষকে নির্দেশ দিয়েছেন, পান্ডারা আর প্রণামী চাইতে পারবেন না। ভক্তরা যাতে পুজো দিতে গিয়ে হেনস্থার মুখে না পড়েন সেই দিকটিও খতিয়ে দেখতে বলা হয়েছে। এই রায় বলবৎ হলে আবার কার্যত বেকার হবেন নবীন-প্রবীণ নানা বয়সের এই সেবায়েতরা। তাঁদের দিকটা কি কেউ ভেবে দেখবে?